Белорет ҡалаһының Яныбай Хамматов исемендәге башҡорт гимназияһында район һәм ҡаланың абруйлы кешеләре, башҡорт теле һәм әҙәбиәте уҡытыусылары, мәктәп уҡыусылары менән викиосрашыу уҙҙы. Башҡорт Википедияһы ирекмәне Эльза Мухамадеева йыйылғандарға виртуаль энциклопедия тураһында ентекле мәғлүмәт бирҙе, унда теркәлеү, мәҡәләләр яҙыу, тәржемәләр эшләү нескәлектәре менән таныштырҙы. Уҡытыусылар дәрестәрҙе нисегерәк итеп википедия менән бәйләү, интегратив нигеҙҙә уҡытыу, проектлау, компьютер технологияларын ҡулланыу буйынса тәҡдим-кәңәштәр алды. Уларға Черкассы өлкәһе Шендеровка ауылының әҙәбиәт уҡытыусыһы Валентина Кодоланың уҡытыу процесында файҙаланған эш алымдары миҫал итеп килтерелде. Осрашыуҙа Инйәр 2-се башҡорт мәктәбе уҡытыусыһы Саматова Әлиә Марс ҡыҙы VIII, IX, X класс уҡыусылары менән класс сәғәте үткәрергә планлаштырҙы, Абҙаҡ урта мәктәбендә викиосрашыу уҙғарырға тип хәл ителде. Шулай уҡ, 17-се гимназия уҡытыусыһы Р. З. Әҡсәнова, башҡорт гимназияһы уҡытыусыһы С. М. Ҡаһарманова яҡын арала википедияға теркәлеп, үҙ дәрестәрен википедия менән бәйләп үткәрергә тип ҡарар итте.